《七月十五夜，同听水、叔毅螺江泛月，叠前韵一首并柬君常》
清代·王允皙

看竹入村莫入城，爱莲赏花莫赏茎。过时失地始则悔，来补秋事寻幽盟。

主人三两联臂出，岸侧已有扁舟横。水禽夜静汝好睡，安用云际鸣相惊。

同居忧患那忍触，嗟我去岁未死兵。今夜月明心上阔，顿觉冥涨生沧瀛。

濛濛百步回望里，君家烟树虚且清。桄榔无花有高影，下覆楼火摇微赪。

雨余江气乍清肃，早晚岩桂飘金英。沾衣霜露不足惜，但恐河汉垂垂倾。

坐怜鳌峰灯影底，张侯北涕哦诗情。吾曹用意取疏散，文字驱迫如官程。

方山浸江转深黑，回棹谁掠菰蒲声。

作者简介：王允皙(1867-1929) 字又点，号碧栖。福建长乐人。光绪十一年(1885)举人。授建瓯教谕。又受聘为北洋海军衙门僚属。官至婺源知县。诗意境高远，有不可一世之概。词初学王，复出入于姜张。与王鹏运、朱孝臧等唱酬，颇受推重。有《碧栖诗》、《碧栖词》。